ΓΡΑΠΤΗ ΕΡΩΤΗΣΗ E-1584/98

υποβολή: Daniel Varela Suanzes-Carpegna (PPE) προς την Επιτροπή

(25 Μαΐου 1998)

Θέμα: Τελωνειακοί δασμοί που επιβάλλονται στο σχιστόλιθο

Θα μπορούσε η Επιτροπή να μας πληροφορήσει σχετικά με τα κριτήρια που χρησιμοποιούνται για τον καθορισμό των δασμολογικών συντελεστών που επιβάλλονται στις κοινοτικές εισαγωγές σχιστολίθου προερχομένου τόσο από τις χώρες που απολαύουν προτιμησιακού δασμολογικού καθεστώτος όσο και από εκείνες για τις οποίες δεν ισχύει ένα τέτοιο καθεστώς;

Κοινή απάντηση

του Sir Leon Brittan εξ ονόματος της Επιτροπής

στις γραπτές ερωτήσεις E-1579/98, E-1581/98, E-1582/98, E-1583/98 και E-1584/98

(25 Ιουνίου 1998)

Οι εισαγωγές σχιστόλιθου από τις χώρες της ανατολικής Ευρώπης που είναι υποψήφιες για προσχώρηση έχουν πολύ μειωθεί. Το 1997, εξαγωγές προς την Κοινότητα είχαν μόνο οι παρακάτω χώρες: Βουλγαρία (528 τόνοι); Τσεχική Δημοκρατία (263 τόνοι); Πολωνία (32 τόνοι). Στο σύνολό τους, οι εισαγωγές αυτές αντιπροσωπεύουν περίπου 2,7 % του συνόλου των εισαγωγών επεξεργασμένου σχιστόλιθου στην Κοινότητα κατά το 1997.

Στο πλαίσιο των Ευρωπαϊκών Συμφωνιών, οι χώρες της ανατολικής Ευρώπης μπορούν ήδη να εξάγουν σχιστόλιθο προς την Κοινότητα χωρίς δασμούς. Δεν προβλέπονται τροποποιήσεις του παρόντος δασμολογικού καθεστώτος.

Οι περισσότερες από τις εισαγωγές επεξεργασμένου σχιστόλιθου προέρχονται από τις χώρες που επωφελούνται από το καθεστώς των δασμολογικών προτιμήσεων και εισάγονται στην Κοινότητα χωρίς δασμούς. Τούτο είναι αληθές για τις συνδεδεμένες χώρες της ανατολικής Ευρώπης, για τις χώρες της Αφρικής, της Καραϊβικής, και του Ειρηνικού (ΑΚΕ) που είναι συνδεδεμένες με την Κοινότητα από τις συμφωνίες Λομέ, καθώς επίσης και για τις άλλες αναπτυσσόμενες χώρες που επωφελούνται από το σύστημα των γενικευμένων δασμολογικών προτιμήσεων (ΓΔΠ). Στην τελευταία αυτή περίπτωση οι εισαγωγές διεξάγονται χωρίς δασμούς λόγω του ότι ο σχιστόλιθος θεωρείται ως μη ευαίσθητο προϊόν.

Όσον αφορά τα τελωνειακά δικαιώματα που εφαρμόζονται στις κοινοτικές εξαγωγές με τις χώρες που επωφελούνται από το προτιμησιακό καθεστώς και οι οποίες είναι σημαντικοί εξαγωγείς, μπορούμε να αναφέρουμε ενδεικτικά τα παρακάτω ποσοστά:

Κίνα: 20 %

Βραζιλία: 9 %

Ινδία: 40 % (+ 18 % συμψηφιστικά δικαιώματα)

Τουρκία: 0 %

Νότιος Αφρικής: 0 %

Βουλγαρία: 0 %

Νορβηγία: 0 %

Οι εισαγωγές επεξεργασμένου σχιστόλιθου που προέρχονται από τις χώρες που δεν επωφελούνται από το προτιμησιακό δασμολογικό καθεστώς υπόκεινται, κατά το 1998, σε 2,1 % δικαιώματα τελωνείου. Εντούτοις, σύμφωνα με τις δεσμεύσεις που είχε αναλάβει η Κοινότητα κατά τη διάρκεια του Γύρου της Ουρουγουάης, το δικαίωμα αυτό τελωνείου θα πρέπει να φθάσει το 1,7 % κατά το 1999, δηλαδή κατά το τέλος της μεταβατικής περιόδου των αποτελεσμάτων του Γύρου.

Μεταξύ των χωρών που δεν επωφελούνται από τα προτιμησιακά καθεστώτα και που εξάγουν σημαντικές ποσότητες σχιστόλιθου προς την Κοινότητα πρέπει να αναφέρουμε τις παρακάτω χώρες και τα αντίστοιχα ποσοστά:

Ces taux sont applicables en 1988.

Καναδάς: 0 % (σχιστόλιθος για στέγες) και 6,5 % (για άλλες χρήσεις)

Ηνωμένες Πολιτείες: 4 % (σχιστόλιθος για στέγες) και 0,7 % ( για άλλες χρήσεις).

Τα ποσοστά αυτά εφαρμόζονται κατά το 1998. Εντούτοις, πρέπει να παρατηρηθεί ότι κατά το 1999, μετά τη λήξη της μεταβατικής περιόδου των αποτελεσμάτων του Γύρου της Ουρουγουάης, τα οριστικά ποσοστά θα είναι τα παρακάτω:

Καναδάς: 0 % και 6,5 %

Ηνωμένες Πολιτείες: 3,3 % και 0 %

Η στρατηγική πρόσβασης στις αγορές αποβλέπει στη διάνοιξη των αγορών για να καταργηθούν τα εμπόδια στις ευρωπαϊκές εξαγωγές. Οι ευρωπαϊκές βιομηχανίες, όπως και οι αρχές των κρατών μελών, καλούνται να υποδείξουν στην Επιτροπή κάθε εμπόδιο που εμποδίζει ή μειώνει τις εξαγωγικές δυνατότητες προς τις τρίτες χώρες.

Για να συντονιστούν καλύτερα οι πληροφορίες για τα εμπόδια στις ανταλλαγές, η Επιτροπή δημιούργησε μια διαλογική βάση δεδομένων με εύκολη πρόσβαση για το κοινό και τις επιχειρήσεις μέσω του Ίντερνετ.

Μόλις εντοπίζεται ένα σημαντικό εμπόδιο στις εξαγωγές, η Κοινότητα θα πρέπει να αποφανθεί για το καλύτερο τρόπο επίλυσης του προβλήματος. Με την προοπτική αυτή, η Κοινότητα δεν αποβλέπει στη δημιουργία νέων κανόνων για το διεθνές εμπόριο αλλά προσπαθεί ώστε οι εμπορικοί εταίροι της Κοινότητας να ασπασθούν και να συμμορφωθούν στις πολλές και περίπλοκες υποχρεώσεις των διμερών συμφωνιών (για παράδειγμα, τις ευρωπαϊκές συμφωνίες) και τις πολύπλευρες συμφωνίες (για παράδειγμα τις συμφωνίες που έχουν συναφθεί στα πλαίσια της Παγκόσμιας Οργάνωσης Εμπορίου) που έχουν συναφθεί από την Κοινότητα στο εμπορικό τομέα.

Για να υπάρξει μια πιο λεπτομερής θεώρηση των στόχων και των οργάνων της στρατηγικής πρόσβασης στις αγορές, έχουν αποσταλεί στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου δύο ειδικά φυλλάδια της Επιτροπής.

Τα μη προτιμησιακά δικαιώματα τελωνείου για τις εξαγωγές σχιστόλιθου, όπως και για τα άλλα προϊόντα, καθορίζεται κατά γενικό κανόνα στο πλαίσιο των πολύπλευρων διαπραγματεύσεων της Παγκόσμιας Οργάνωσης Εμπορίου. Στη βάση αυτή η Κοινότητα καθορίζει εξαιρέσεις, ακόμα και μειώσεις ολικές ή μερικές για τον καθορισμό των προτιμησιακών δικαιωμάτων. Η προτίμηση που χορηγείται ποικίλλει σύμφωνα με το ειδικό πλαίσιο στο οποίο έχουν χορηγηθεί οι προτιμήσεις (Σύστημα γενικευμένων δασμολογικών προτιμήσεων, ΑΚΕ κ.λπ.).